**Lăstunul**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O ceață groasă și lăptoasă cuprinde zarea

Ca într-o joacă de copii, ți-aud chemarea.

Și fire de urzeală din argint mă năpădesc,

Mă înfășoară ca-ntr-un dans gingaș armenesc

Văd norii, lebede pe cerul nopții-ncețoşat

În timp ce un lăstun pe ramul sorții acrobat

Își plânge,-și cheamă, își așteaptă-n zbor perechea

Ce nu mai vine. Bat-o vina, potârnichea

Ne-a păcălit pe amândoi cu cântul ei zurliu.

Te vei întoarce? mă-ntreb eu. Te-oi regăsi? nu știu

Gândea lăstunu-ndurerat, de vraja nopții

Încurcat. Și am rămas doi acrobați ai vieții

Pe sfoară de destin. Când din căușul cerului

Se varsă zorii-nmiresmați, răsfățul vântului

Blajin, mi-aduce-o caldă adiere, un suspin

Prin vocea ta ce îmi șoptește:"uite un lăstun"...

În fața mea, pe luciul dintre ape-n zbor ușor

Zăream lăstunul ce cânta răvășitor

Ca trubaduru-ndrăgostit, perechii sale mici

Care zăcea fără suflare lângă un prichici.

Am plâns și noi și cerul în primăvara 'ceea

Că bietului lăstun i-a asfințit perechea.

De-atunci, ca într-o joacă de copii ți-aud chemarea

Când ceața groasă și lăptoasă cuprinde zarea.